
JAVNI POZIV

Na podlagi Sklepa št. 5, sprejetega na 15. seji Razvojnega sveta RRA Gorenjske o sodelovanju občin pri izvajanju Štipendijske sheme za Gorenjsko (v nadaljevanju: štipendijska shema) in Pravilnika Štipendijske sheme za Gorenjsko (Ur.l.RS št. 47, z dne 13.05.2005) ter Pravilnika o spremembah in dopolnitvah pravilnika Štipendijske sheme za Gorenjsko (Ur.l.RS št. 85, z dne 23.09.2005) (v nadaljevanju: pravilnik) 

objavlja 

Regionalna razvojna agencija Gorenjske, BSC, Poslovno podporni center, d.o.o., Kranj (v nadaljevanju: štipenditor)

JAVNI POZIV K ODDAJI VLOG ZA IZBOR GOSPODARSKIH IN NEGOSPODARSKIH SUBJEKTOV V SISTEM SUBVENCIONIRANEGA KADROVSKEGA ŠTIPENDIRANJA ZA ŠOLSKO LETO 2006/2007


I. PREDMET POZIVA

Predmet poziva je izbor gospodarskih in negospodarskih subjektov v sistem subvencioniranega kadrovskega štipendiranja v šolskem letu 2006/2007. Na osnovi izbora bodo delodajalci vključeni v sistem subvencioniranega kadrovskega štipendiranja. 

Subvencionirana kadrovska štipendija je sestavljena iz dveh delov v sledečem razmerju:

· subvencioniran del, ki se v višini 80% celotne štipendije, krije iz sredstev občin, ki sodelujejo v štipendijski shemi in iz sredstev države
· udeležba delodajalca v višini 20% celotne štipendije, ki jo iz svojih sredstev zagotavlja delodajalec, ki je na podlagi javnega razpisa pridobil pravico do subvencije
· 
O podelitvi štipendije/šolnine odloči delodajalec, ki bo štipendista tudi zaposlil. Praviloma bo delodajalec pred izbiro kandidata povabil na pogovor. Če je kandidatov več kot je razpisanih štipendij za posamezni poklic, opravi delodajalec izbiro na osnovi meril, ki veljajo pri njem, če teh delodajalec nima, pa uporabi merila iz Pravilnika Štipendijske sheme za Gorenjsko.

Višina sofinanciranja s strani občin je predvidena za 28 štipendij. Višina štipendije je določena v Pravilniku štipendijske sheme za Gorenjsko (Ur. l. RS št. 47/2005), osnova za leto 2006/2007 pa je:

Poklicne, srednje šole:  36.050 SIT

Univerzitetni študij:      51.500 SIT

Podiplomski študij:       61.800 SIT

II. POGOJI

· Pravico do pridobitve subvencije za izvajanje kadrovskega štipendiranja potrebnega kadra imajo delodajalci, ki se prijavijo na javni poziv s predpisanimi obrazci in izjavami  ter izpolnjujejo naslednje pogoje:

· imajo sedež na območju Gorenjske regije

· imajo kadrovsko potrebo, ki jo izkaže delodajalec, prednost bodo v skladu s Pravilnikom štipendijske sheme za Gorenjsko imele vloge delodajalcev za zagotovitev deficitarnih poklicev na Gorenjskem, ki se ugotovi na osnovi analize kadrovskih potreb v regiji in podatkov Zavoda RS za zaposlovanje ter perspektivnost poklica, ki se ugotovi na osnovi ciljev regionalnega razvojnega programa

· kadrovska potreba je utemeljena v kadrovskem planu delodajalca, razvojnem načrtu, programu prestrukturiranja, izkazana z neuspešnim iskanjem ali kako drugače utemeljena

· se zavežejo, da bodo zagotavljali sredstva za izplačilo ustreznega dela štipendije iz štipendijske sheme za celotno dobo šolanja

· se zavežejo, da bodo štipendista po končanem šolanju zaposlili na ustreznem delovnem mestu za nedoločen čas s polnim delovnim časom ali najmanj za enako obdobje, kot so ga štipendirali s pomočjo  Štipendijske sheme za Gorenjsko

· Kadrovska potreba ustreza poslovni dejavnosti delodajalca, programu prestrukturiranja oz. je utemeljena s šolanjem za nadaljevanje poslovanja družinskega podjetja.

Pravice do subvencije ne more uveljavljati delodajalec, ki:

· je pod prisilno poravnavo, v postopku stečaja ali likvidacije ter kapitalske neustreznosti po 10. členu Zakona o finančnem poslovanju

III. NAČIN PRIJAVE

Delodajalci se prijavijo na obrazcu »Prijavni obrazec za subvencionirano kadrovsko štipendiranje«. Prijavnemu obrazcu morajo biti priloženi:

· Dokazilo o poravnanih davkih in prispevkih

· Potrdilo, da se upravičenec  ne nahaja v postopku prisilne poravnave,  stečaja ali likvidacije, ki ga izda pristojno sodišče

· Fotokopijo sklepa o vpisu družbe v sodni register

· Navedba števila zaposlenih s kadrovskim načrtov za naslednja štiri leta

· Izjava o zagotavljanju finančnih sredstev in zaposlitvi štipendista po končanem štipendiranju 
Navedeni pogoji so določeni v Pravilniku Štipendijske sheme za Gorenjsko, ki je dostopen na sedežu Regionalne razvojne agencije Gorenjske in na www.bsc-kranj.si
IV. POSTOPEK IZBIRE 

Projektni svet Štipendijske sheme za Gorenjsko je na svojem prvem sestanku, dne 30.03.2005, predlagal predstavnike v Odbor za štipendije (v nadaljevanju: odbor), ki bo opravil izbor.

Postopek odpiranja pravočasno prispelih in pravilno označenih vlog vodi Komisija za vloge (v nadaljevanju: komisija), prav tako imenovana na zgoraj navedenem sestanku. Vloga je vložena pravočasno, če jo štipenditor prejme preden izteče rok za oddajo. Prijave morajo biti v zaprti kuverti  vidno označene z napisom »Prijava na javni poziv -Štipendijska shema za Gorenjsko« in točnim naslovom pošiljatelja na hrbtni strani. Nepravočasno prispele in nepravilno označene vloge komisija evidentira, vnese v zapisnik in vrne neodprte na naslov pošiljatelja. V kolikor je zaradi nepravilno označene vloge, le-to nemogoče neodprto vrniti pošiljatelju, jo komisija odpre, ugotovi pošiljatelja, nazaj zapečati in vrne pošiljatelju. Komisija bo obravnavala samo popolne vloge, prejete na naslov: Regionalna razvojna agencija Gorenjske, BSC Poslovno podporni center d.o.o., Kranj, Cesta Staneta Žagarja 37, 4000 Kranj in sicer po pošti ali osebno oddane na sedež Regionalne razvojne agencije Gorenjske vsak delovni dan od 8. do 14. ure. Vloga se smatra za popolno, če je prijava na zahtevanih obrazcih, če so priložene vse zahtevane priloge, če je ustrezno naslovljena in označena.

Rok za oddajo vlog je 17.6.2006 do 15. ure. 

Udeleženci razpisa bodo o rezultatih razpisa obveščeni v 30 dneh po preteku roka za oddajo vlog.

Predlagatelja vloge, za katero ugotovi komisija, da ni popolna, pozove štipenditor  k dopolnitvi vloge v roku, ki ga določi komisija. Če kandidat vloge ne dopolni v določenem roku oz. je tudi dopolnitev nepopolna, komisija vlogo zavrže.

V. DODATNE INFORMACIJE IN DOKUMENTACIJA

Prijavni obrazci so na voljo na naslednjem naslovu: Regionalna razvojna agencija Gorenjske, BSC, Poslovno podporni center, d.o.o., Kranj, Cesta Staneta Žagarja 37, 4000 Kranj, na internetni strani www.bsc-kranj.si.  Dodatne informacije posreduje vodja projekta, ga. Lidija Zeme, tel.: 04 28 17 230, e-naslov: info@bsc-kranj.si
BSC, Poslovno podporni center, d.o.o., Kranj

Mag. Bogomir Filipič, direktor
